b'\n_START_ARTICLE_\nTorstein Raaby\n_START_SECTION_\nBakgrunn\n_START_PARAGRAPH_\nRaaby var utdannet ingeni\xc3\xb8r i Sveits. Han hadde eksamen fra Lyc\xc3\xa9e Pierre-Corneille i Rouen, Frankrike. Han hadde ogs\xc3\xa5 g\xc3\xa5tt p\xc3\xa5 skole i Tyskland. Han snakket begge spr\xc3\xa5kene flytende.\n_START_SECTION_\nMotstandsarbeid og krigstjeneste\n_START_PARAGRAPH_\nDen 9. april 1940 abeidet Raaby ved Finnmark kringkaster i Vads\xc3\xb8.  _NEWLINE_Raaby ble i 1940 engasjert i motstandsarbeid. Han flyttet til Troms\xc3\xb8 og drev sammen med Alfred Henningsen en radiosender, som ble benyttet til \xc3\xa5 sende meldinger om tyske styrker. Etter at han m\xc3\xa5tte flykte til Sverige i 1943, fikk han vite at det var russerne som hadde mottatt meldingene han sendte._NEWLINE_Som befalsutdannet og erfaren agent, fikk han i oppdrag \xc3\xa5 reise til Lyon i Frankrike for \xc3\xa5 likvidere den tyske SS-offiseren og Gestapo-mannen Klaus Barbie, som tok livet av j\xc3\xb8diske barn. Men f\xc3\xb8r oppdraget var utf\xc3\xb8rt, ble Raaby kalt tilbake til England. Han skulle ut p\xc3\xa5 viktigere oppdrag \xe2\x80\x93 som ledet fram til senkingen av \xc2\xabTirpitz\xc2\xbb._NEWLINE_I juni 1943 begynte Raaby treningen hos Secret Intelligence Service, for deretter \xc3\xa5 bli sendt til Alta i september med oppdrag \xc3\xa5 rapportere om det tyske slagskipet \xc2\xabTirpitz\xc2\xbb. Radiosenderne \xc2\xabIda og Lyra\xc2\xbb ble benyttet til dette. Sammen med Karl Rasmussen satt han opp senderen \xc2\xabIda\xc2\xbb p\xc3\xa5 Alta flystasjon. Raaby overv\xc3\xa5ket ogs\xc3\xa5 bevegelsene til slagkrysseren \xc2\xabScharnhorst\xc2\xbb, og kunne i  desember 1943 melde at skipet var stukket til havs. Det ble deretter senket i slaget ved Nordkapp._NEWLINE_Etter \xc3\xa5 ha sendt mange meldinger, m\xc3\xa5tte Raaby i mai 1944 ta seg til Sverige. I september 1944 dro han til Kirkenes og i november 1944 begynte han \xc3\xa5 sende for den norske milit\xc3\xa6rmisjonen._NEWLINE_I statsr\xc3\xa5d 25. august 1944 ble menig Pettersen, som var Raabys dav\xc3\xa6rende etternavn, hedret med Krigskorset med sverd. Forslaget om dekorering stammet fra F.O. II, etterretningsavdelingen i Forsvarets Overkommando i London. Diplomet fikk p\xc3\xa5skriften \xc2\xabFor fremrakende innsats for Norges sak i forbindelse med hemmelig milit\xc3\xa6r etterretningsvirksomhet.\xc2\xbb\n_START_SECTION_\nEtter verdenskrigen: Kon-Tiki og Arktis\n_START_PARAGRAPH_\nRaaby fortsatte etter krigen i Forsvaret, der han blant annet arbeidet i Forsvarets anleggsdirektorat med utbygging av radiolinksamband._NEWLINE_Under krigen ble Raaby kjent med Thor Heyerdahl da de to m\xc3\xb8ttes i Finnmark. I 1947 ble Raaby med p\xc3\xa5 Kon-Tiki-ekspedisjonen i Stillehavet. Han var ekspedisjonens telegrafist._NEWLINE_I 1959 p\xc3\xa5tok Raaby seg to m\xc3\xa5neders tjeneste p\xc3\xa5 Jan Mayen, men ble der i to \xc3\xa5r og fikk tilnavnet \xc2\xabKongen av Jan Mayen\xc2\xbb. Han var prosjektleder for utbygging av navigasjonssystemet Decca i Norge._NEWLINE_Raaby assisterte Bj\xc3\xb8rn Staib p\xc3\xa5 hans polarekspedisjon. I mars 1964 startet denne ekspedisjonen fra Alert p\xc3\xa5 Ellesmere Island i fors\xc3\xb8ket p\xc3\xa5 \xc3\xa5 n\xc3\xa5 Nordpolen. Fors\xc3\xb8ket mislyktes og ekspedisjonen ble evakuert 8. mai._NEWLINE_Torstein Raaby d\xc3\xb8de av et hjerteanfall under denne ekspedisjonen, 44 \xc3\xa5r gammel. B\xc3\xa5ren ble fl\xc3\xb8yet med et amerikansk milit\xc3\xa6rfly fra den canadiske basen Alert til Thule, og derfra hjem til Norge og Dverberg p\xc3\xa5 And\xc3\xb8ya, der han ble gravlagt.'